
	
	

                                 Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А   



София 1000, пл. "Света Неделя" №6 ,  тел: (+359 2)  9401 444, факс: (+359 2) 9401 595



Р Е Ш Е Н И Е  
               №  РС-КПК-6916-24-132


Днес, 25.11.2024 година, в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева	

У С Т А Н О В И:


Производството е по реда на чл. 89, ал. 1 от Закона за противодействие на корупцията (ЗПК) образувано въз основа на Решение на Комисията за противодействие на корупцията (КПК) с рег. № КИ-186 от 09.05.2024 г. по сигнал с вх. рег. № КПК-6916/18.04.2024 г. на КПК. 
[bookmark: _5cks3bpl1m3]Производството е образувано против Георги Георгиев– кмет на Община Д.
В сигнала се съдържат твърдения, че Георги Георгиев, в качеството си на кмет на Община Д. на проведено заседание на Общински съвет Д. на 20.03.2024 г. е внесъл по т. 8 от дневния ред Докладна записка с вх. № ОС-47/06.03.2024 г. относно: Наемане на лек автомобил за нуждите на Община Д.. В докладната е посочено, че чрез Докладна записка от Е. Е.– заместник-кмет на общината, Георги Георгиев е уведомен за необходимостта от наемане на автомобил за нуждите на структурното звено за управление на горските територии – Общинска собственост. Във връзка с това Георгиев е предложил приемане на Решение от Общински съвет Д. за даване на съгласие за сключване на договор с Н. Н.за наем на лек автомобил джип „Ч.“ с държавен контролен номер В **** СР, за срок от една година и наемна цена от един лев на месец, платим еднократно за една година. 
Във връзка с твърденията в настоящия сигнал са приобщени, изискани по предходно административно производство по сигнал с рег. № КПК-305 от 10.01.2024 г., заверени копия на следните доказателства - клетвен лист подписан от Георги Георгиев като кмет на Община Д. за мандат 2023–2027 г. и Удостоверение № 1/2023 г. на Общинска избирателна комисия (ОИК) Д., които са получени в КПК с писмо вх. № КПК-305-4/19.02.2024 г. на КПК от председателя на Постоянна комисия „Обществен ред и сигурност“ при Общински съвет Д.
С писмо вх. № КПК-6916-2/07.06.2024 г. на КПК от председателя на Постоянна комисия „Обществен ред и сигурност“ (ОРС) при Общински съвет Д. са получени заверени копия на следните доказателства: Покана за свикване на шестото редовно заседание на Общински съвет (ОбС) Д. на 20.03.2024 г.; Приет дневен ред от шестото редовно заседание на ОбС Д., проведено на 20.03.2024 г.; Протокол № 6 от проведено редовно заседание на 20.03.2024 г. на ОбС Д.; Решение № 6-8 на ОбС Д. от Протокол № 6/20.03.2024 г.; Докладна записка с изх. № 0800-81/22.02.2024 г. от Е.Е.– заместник-кмет на Община Д., относно: Наемане на лек автомобил „Ч.“, с държавен контролен номер В **** СР за нуждите на Община Д.; Докладна записка с изх. № 0800-100/06.03.2024 г. от Георги Георгиев – кмет на Община Д., относно: Наемане на лек автомобил „Ч.“, с държавен контролен номер В **** СР за нуждите на Община Д.; Договор за наем на лек автомобил „Ч.“, с държавен контролен номер В **** СР, номер на рама 1J4FJ78B8LL254784 и номер на двигател J8SB814F052773, сключен между Община Д. и Н. Н.; Свидетелство за регистрация част I и Декларация от Н. Н.; Протокол № 5 от заседание на Постоянна комисия „Финанси и бюджет“ към ОбС Д., проведено на 18.03.2024 г.; Становище на Постоянна комисия „Финанси и бюджет“ към Докладна записка, относно: Наемане на лек автомобил „Ч.“ с държавен контролен номер В 2053 за нуждите на Община Д.; Справка в табличен вид за наличността на служебни автомобили, обслужващи Община Д. за периода от м. 05.2021 – м. 05.2024 г.; Копие от Акт за упълномощаване на служител на Община Д. да управлява лек автомобил „Ч.“ с държавен контролен номер В **** СР и Справка за разходвани бюджетни средства на Община Д. за зареждане с гориво, обслужване, ремонт сключване на задължителни и други застраховки и извършване на годишни прегледи на лек автомобил „Ч.“ с държавен контролен номер В **** СР.

Служебно са направени справки на електронната страница на Общинска избирателна комисия (ОИК) Д., електронната страница на Община Д., НБД „Население“ и Търговския регистър и регистър на юридическите лица с нестопанска цел (ТРРЮЛНЦ).

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от орган на съдебната власт.
Георги Георгиев е избран за кмет на Община Д. за мандат 2023 – 2027 г., видно от удостоверение № 1/2023 г. на ОИК Д. и подписан от Георгиев клетвен лист, съответно на 06.11.2023 година.
От събраните в хода на производството доказателства се установи, че чрез Докладна записка № 0800-81 от 22.02.2024 г., Е. Е.- заместник-кмет на Община Д. във връзка с изпълнение на служебните задължения на структурното звено за управление на горски територии - Общинска собственост, уведомява Георги Георгиев – кмет на същата община, че служебен лек автомобил „Лада Нива“ е в неизправност, което води до невъзможност за изпълнение на служебните задължения. Във връзка с изложеното е направено предложение за сключване на договор за наем на лек автомобил „Ч.“, цвят зелен, с държавен контролен номер В **** СР за срок от една година.
 Георги Георгиев в качеството си на кмет на Община Д. е внесъл в ОбС – Д. Докладна записка вх. № ОС-47/06.03.2024 г., в която сочи, че в общинската администрация е постъпила Докладна записка № 0800-81/22.02.2024 г., от Е. Е.- заместник-кмет на Община Д. с предложение за сключване на договор за наем на лек автомобил „Ч.“, с държавен контролен номер В **** СР за срок от една година. Във връзка с това предлага ОбС - Д. да приеме Решение за даване на съгласие за нуждите на общинската администрация Д., да бъде сключен договор за наем на визирания автомобил за срок от една година при наемна цена в размер на един лев, платим еднократно за една календарна година.
На проведено на 18.03.2024 г. заседание на Постоянната комисия (ПК) „Финанси и бюджет“ към ОбС Д., по т. 3 от дневния ред председателят на ПК е запознал членовете й с проекта на решение, относно сключване на договор за наем на посочения по-горе лек автомобил. Предложението е прието единодушно. 
В приетия дневен ред на шесто редовно заседание на ОбС Д. проведено на 20.03.2024 г. под т. 8 е посочена Докладна записка от Георги Георгиев – кмет на Община Д., относно: Наемане на лек автомобил за нуждите на Община Д.. 
В Протокол № 6 от проведено редовно заседание на Общински съвет Д., по т. 8 от дневния ред, с 15 (петнадесет) гласа „за“, „против“ – 0 гласа и „въздържал се“ – 0 гласа, на основание чл. 21, ал. 1, т. 6 и чл. 27, ал. 5 от Закона за местното самоуправление и местната администрация (ЗМСМА), ОбС Д. е приел Решение № 6 – 8, с което се дава съгласие за сключване на договор за наем на лек автомобил „Ч.“ с държавен контролен номер № В **** СР, за срок от една година между собственика Н. Н. и Община Д., при месечен наем в размер на един лев, платим еднократно за една календарна година. Също се упълномощава кмета на общината да извърши необходимите действия. 
На 08.04.2024 г. между Община Д. и Н. Н. е сключен договор рег. № 202/08.04.2024 г. на община Д. за наем на лек автомобил „Ч.“ с държавен контролен номер № В 2035 СР, за срок от една година при месечен наем в размер на един лев., платим еднократно за една календарна година. За представител на Община Д. подпис е положил кметът на общината Георги Георгиев, за другата страна по договора подпис е положил собственика на визирания лек автомобил Н. Н.. Във връзка с договора е съставен протокол № 57 от 10.04.2024 г. за предаване и приемане на движимо имущество.  
При извършена проверка в НБД „Население“ по отношение на Георги Георгиев – кмет на Община Д. не се установява наличие на родство по права линия, по съребрена линия до четвърта степен включително, и по сватовство до втора степен, включително с Н. Н..
От справка в ТРРЮЛНЦ не се установи съдружие, съвместно участие в акционерни дружества или органи на управление и контрол на търговски дружества или сдружения с нестопанска цел на Георги Георгиев и Н. Н. 
Чрез Заповед № 450 от 29.04.2024 г., подписана от Георги Георгиев в качеството му на кмет на Община Д., е определен начина на ползване, управление, поддръжка и експлоатация на автомобилите, собственост на Община Д. и тяхното стопанисване, като за водач на лек автомобил „Ч.“ с държавен контролен номер В **** СР е определен В. М. – главен специалист „Горски фонд“
От получена в КПК справка на налични превозни средства в Община Д. е видно, че за периода – м. 05.2021 – м. 05.2024 г. са налични 26 (двадесет и шест) леки автомобила, включително „Ч.“ с държавен контролен номер № В **** СР.   
По настоящото производство се установи, че разходваните бюджетни средства на Община Д. за лек автомобил Ч.“ с държавен контролен номер В **** СР за период 08.04.2024 г. – 31.05.2024 г. са в размер на 2558.21 (две хиляди петстотин петдесет и осем лева и двадесет и една ст.) лева, в това число за застраховка – 281.04 лв., за ремонт 1089 лв., за бърз технически преглед – 32.88 и за гориво 1155.29 лева. 

 Въз основа на така изяснената фактическа обстановка, комисията установи  следното от правна страна:

    За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Георги Георгиев в качеството му на кмет на Община Д. е лице, заемащо публична длъжност чл. 6, ал. 1, т. 32 от ЗПК, и органът, компетентен да се произнесе относно наличието или липсата на конфликт на интереси по отношение на него е Комисията за противодействие на корупцията. 
Съгласно чл. 38, ал. 1 от ЗМСМА кметът на общината е орган на изпълнителната власт в общината, с изчерпателно посочени правомощия в чл. 44 от същия закон.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 9 от ДР на ЗПК, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
В конкретния случай от получените доказателства по административната преписка се установи, че в качеството си на кмет на Община Д. Георги Георгиев е упражнил правомощия във връзка със заеманата от него публична длъжност, като е внесъл Докладна записка вх. № ОС-47/06.03.2024 г., в която сочи, че в общинската администрация е постъпила Докладна записка № 0800-81 от 22.02.2024 г. от Е. Е.- заместник-кмет на Община Д., с предложение за сключване на договор за наем на лек автомобил „Ч.“, с държавен контролен номер В **** СР за срок от една година. В тази връзка предлага ОбС - Д. да приеме Решение за даване на съгласие за нуждите на общинската администрация Д., да бъде сключен договор за наем на визирания автомобил за срок от една година при наемна цена в размер на един лев, платим еднократно за една календарна година. В Протокол № 6 от проведено редовно заседание на ОбС Д., по т. 8 от дневния ред, с 15 (петнадесет) гласа „за“, „против“ – 0 гласа и „въздържал се“ – 0 гласа, на основание чл. 21, ал. 1, т. 6 и чл. 27, ал. 5 от ЗМСМА, ОбС Д. е приел Решение № 6 – 8, с което се дава съгласие за сключване на договор за наем на лек автомобил „Ч.“ с държавен контролен номер № В **** СР, за срок от една година между собственика на автомобила Н. Н. и Община Д., при месечен наем в размер на един лев, платим еднократно за една календарна година. В качеството си на кмет на общината Георги Георгиев е упълномощен да извърши необходимите действия.  
На 08.04.2024 г. между Община Д. и Н. Н. е сключен договор рег. № 202/08.04.2024 г. на общ. Д. за наем на лек автомобил „Ч.“ с държавен контролен номер № В 2035 СР, за срок от една година при месечен наем в размер на един лев, платим еднократно за една календарна година. За представител на Община Д. подпис е положил кметът на общината Георги Георгиев, за другата страна по договора подпис е положил собственика на визирания лек автомобил Н. Н.
От извършената справка в НБД „Население“ не се установи наличие на родство по права линия, по съребрена линия до четвърта степен включително, и по сватовство до втора степен, включително между Георги Георгиев – кмет на Община Д. и собственика на лекия автомобил, обект на сключения договор - Н. Н.. 
Между Георгиев и Н. не се установи и свързаност, базирана на съвместни участия в търговски дружества, в управителни или контролни органи на такива или сдружения с нестопанска цел, в хипотезата на „икономически зависимости“ по смисъла на § 1, т. 9, б. „б“ от ДР на ЗПК.
Посоченото предпоставя липсата на частен интерес от упражнените от Георгиев правомощия по служба по отношение на внасяне на Докладна записка № ОС-47/06.03.2024 г., и подписване на договор рег. № 202/08.04.2024 г. на община Д. за наем на лек автомобил „Ч.“ с държавен контролен номер № В 2035 СР.
	Предвид изложеното, се налага извода, че в случая са налице два от елементите на състава на конфликт на интереси, а именно: лице заемащо публична длъжност и упражнени от лицето правомощия по служба. Липсва частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по отношение на Георги Георгиев, в качеството му на кмет на Община Д. и лице, заемащо публична длъжност по чл. 6, ал. 1, т. 32 от ЗПК при внасяне Докладна записка вх. № ОС-47/06.03.2024 г. и подписване на договор рег. № 202/08.04.2024 г. на общ. Д.. 
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес от упражнените правомощия по служба от Георги Георгиев, в качеството му на кмет на Община Д. и лице, заемащо публична длъжност чл. 6, ал. 1, т. 32 от ЗПК, негов или на свързано с него лице.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК,


Р Е Ш И:

НЕ УСТАНОВЯВА конфликт на интереси по отношение на Георги Георгиев с ЕГН *********, кмет на Община Д. и в това му качество, лице заемащо публична длъжност по смисъла на чл. 6, ал. 1, т. 32 от ЗПК, във връзка с внасяне в ОбС Д. на Докладна записка вх. № ОС-47/06.03.2024 г. и подписване на Договор рег. № 202/08.04.2024 г. на община Д., поради липса на частен интерес, негов или на свързано с него лице.


Препис от Решението да се изпрати на Окръжна прокуратура Варна, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.



КОМИСИЯ:

           ЗАМЕСТНИК-ПРЕДСЕДАТЕЛ:…………П…………….../АНТОН СЛАВЧЕВ/ 

           ЧЛЕН:…………………..………П………….............../АНТОАНЕТА ЦОНКОВА/

           ЧЛЕН:…………………………...П………………............…../ПЛАМЕН ЙОЦОВ/

            ЧЛЕН:……………………...……П......................................./СИЛВИЯ КЪДРЕВА/


/
